48. schôdza NR SR - 6.deň - A. dopoludnia
Dátum: 2015-03-18
Poslanec: Kuffa, Štefan (OĽANO)
Druh vystúpenia: Vystúpenie v rozprave

40. Ďakujem za slovo. Vážený pán predsedajúci, kolegyne, kolegovia, vážený pán navrhovateľ, spravodajkyňa, dovoľte mi niekoľko slov. Zamyslel som sa aj nad týmto návrhom zákona, ale ono je to problém ten, ktorý kolega tu už ako spomenul, a to je ten problém etický, ktorý sa tuná už dávno vytratil, z tejto našej spoločnosti. Áno, potom sú tu oprávnené aj obavy, ešte neni schválený zákon, už ho spochybňujeme, ako bude vymožiteľné právo v tej reálnej praxi. Ale keď tá etika sa vytratila z bežného spoločenského života, teraz mi prepáčte možno, aby som nebol veľmi osobný, ale táto etika sa vytratila aj tuná z pléna Národnej rady, čo my chceme od podnikateľov, aby dodržiavali nejakú tú etiku. Veľakrát je to tak, že samotní tí živnostníci, sú to de facto zamestnanci väčších podnikov a nezaplatenie tejto faktúry je de facto nezaplatením mzdy. Vytvára to taký reťazec, kde v podstate mnohé rodiny ožobračuje a dostáva naozaj až do chudoby. Sprevádzané je to možno zlobou, nenávisťou, nadávkami, preklínaním. Áno, je to tak, že je to už takým, takou našou slabou stránkou, tejto spoločnosti, že aj dobre mienené zákony, tak hľadáme stále nejaké úchylky a nejaké vybočenia a nejako dodržať to slovo, ale ako to obísť. Ak som mal možnosť rozprávať pred nejakým časom s drobným živnostníkom, resp. s podnikateľom, ktorý v ’68. roku emigroval do zahraničia v Amerike, a bolo to práve v čase krízy, keď sme sa rozprávali o tejto problematike podnikania, tak mi hovoril, že je drobný živnostník, kde realizuje drobné stavebné práce. A opýtal som sa, že či sa s tým uživí a že či mu aj zaplatia za tú vykonanú prácu, ktorú vykoná. A on povedal, že v Amerike, teda mi to hovoril, v New Yorku býva, robí ešte aj vyhliadkové lety okrem iného popritom a on mi hovoril takúto vec, že nestalo sa mu, že by mu nezaplatili faktúru. Dokonca zálohu, ktorú si vypýta vopred na tú prácu, tak tí objednávatelia mu zaplatia aj tú zálohu. Keď tú prácu zrealizuje, tak tú prácu mu plne uhradia. Opýtal som sa, ako je to možné, a on mi povedal: "To je stará britská česť. To nie je možné, že by ktosi nevyplatil faktúru." Ja sa pýtam, kde naša česť a kde je česť tohto národa. To sa vytratilo. A potom my sa tuná naozaj predbiehame v predkladaní zákonov a úprimný budem, že naozaj každé zasadnutie alebo pokračovanie Národnej rady prináša celý rad legislatívnych zmien. Ja si dovolím povedať, že ani my, ktorí tuná sme v pléne Národnej rady, tak nemáme ten prehľad v tej spletitosti týchto zákonov, ktoré tuná prijímame, nehovoriac o bežnom občanovi, ktorý sa má zorientovať v tejto spleti. Je to veľmi komplikované. Keď sa vrátim k tým živnostníkom alebo k tým drobným podnikateľom, naozaj sú takou nosnou tou konštrukciou alebo tým skeletom, ktorí držia túto ekonomiku. Ak sa pozriete na živnostníkov, sú to, prevažne sú to remeselníci, ktorí majú možno učňovské vzdelanie, sú to väčšinou jednoduchí ľudia, ktorí vykonávajú tú svoju prácu, svoju činnosť. A veľakrát aj s takým nasadením a oduševnením vykonávajú tie práce a na druhej strane, keď im tieto faktúry nie sú uhrádzané, tak naozaj je to čosi, čo nemá nič spoločné s tou etikou. Aby som nezdržiaval, tak ja len, kolegovia, vás tak na záver poprosím, ak je to možné, a nakoľko je to možné, samozrejme, je tu aj politický rozmer, tak poprosím o podporu návrhu tohto zákona. Ak tento návrh zákona nebude podporený, tak by som poprosil, ak teda z vládnej väčšiny, ak sa teda stotožnia alebo sa priblížia možno k tomuto ponímaniu a vnímajú to tiež ako problém, lebo, myslím si, že všetci ho vnímame – aj ako poslanci Národnej rady, aj zároveň ako občania tejto našej krajiny –, tak nech tuná ktosi príde z vládnej strany SMER a nech podá tento návrh zákona. Ja od tohto anbóna sľubujem, že takýto návrh zákona podporím, ktokoľvek tuná z vás príde s týmto návrhom. Ďakujem.